NAVNE: Erfaren leder skal stå i spidsen for nyt center - Magasinet Pleje
NAVNE: Erfaren leder skal stå i spidsen for nyt center
9. august 2017 09:18
KORAs hidtidige direktør, Mickael Bech, er udpeget som direktør for VIVE, Det Nationale Forsknings- og Analysecenter for Velfærd.
Arkivfoto: KORA
Mickael Bech, direktør for VIVE.
Mickael Bech skal stå i spidsen for VIVE.
Økonomi- og indenrigsminister Simon Emil Ammitzbøll har udpeget KORAs hidtidige direktør, Mickael Bech, til posten som direktør for VIVE, Det Nationale Forsknings- og Analysecenter for Velfærd. VIVE blev etableret 1. juli i år efter en fusion mellem SFI og KORA.
- Fusionen giver mulighed for at etablere en helt central og stærk vidensorganisation, hvor VIVE bygger videre på styrkerne fra SFI og KORA og fastholder fokus på forsknings- og analyseaktiviteter inden for de nuværende emneområder. Jeg glæder mig til sammen med medarbejderne at samle og styrke de faglige miljøer, så VIVE kan bidrage med relevant og aktuel viden til udviklingen af det danske velfærdssamfund, udtaler Mickael Bech.
Han er professor i sundhedsøkonomi og har de seneste to år været direktør for KORA. Tidligere har han bl.a. været leder af Institut for Virksomhedsledelse og Økonomi ved Syddansk Universitet samt leder af det sundhedsøkonomiske forskningscenter COHERE.
Et stærkt center
Læs også: Flere svage får slet ingen hjemmehjælp
- Mickael Bech har stor ledelsesmæssig erfaring med topledelse i vidensorganisationer, og han har både som leder og forsker et solidt kendskab til anvendelsesorienteret forskning og analyse i relation til velfærdssamfundets udvikling. Mickael er den helt rette til at opbygge et stærkt center, som kan videreføre og styrke de nuværende analyse- og forskningsaktiviteter, udtaler Nina Smith.
Læs også: Professor: Fusion mellem KL og regioner ville være godt
- Med fusionen af KORA og SFI den 1. juli har Danmark fået en større og mere slagkraftig analyse- og forskningsinstitution. Nytænkning og udvikling af velfærdssamfundets kerneområder er helt centralt for regeringen. I den forbindelse har VIVE blandt andet til formål at bidrage til udviklingen af den offentlige sektor og et solidt vidensgrundlag på velfærdsområderne til brug for regeringen, kommuner, regioner og andre beslutningstagere og interessenter. Jeg er glad for, at Mickael Bech, med sin erfaring som tidligere direktør for KORA, vil fortsætte samarbejdet som direktør for VIVE. Han har sammen med bestyrelsen en vigtig opgave med at fuldende fusionen, så der drages størst mulig nytte af den faglige viden fra både KORA og SFI, siger Simon Emil Ammitzbøll.